INDHOLDSFORTEGNELSE

1........... Indledning....................................................................................................................... 2

2........... Formålsbestemte indtægter til EGFL............................................................................... 2

3........... Indtægter fra de midlertidige omstruktureringsafgifter (sukker).......................................... 3

4........... Bemærkninger angående gennemførelsen af EGFL-budgettet for 2012............................. 3

5........... Forbrug af formålsbestemte indtægter til EGFL................................................................ 6

6........... Forbrug af indtægter fra de midlertidige omstruktureringsafgifter (sukker)......................... 7

7. Gennemførelse af sukkeromstruktureringsfonden............................................................. 7

8........... Konklusioner.................................................................................................................. 7

Bilag 1: || Foreløbigt forbrug af EGFL-bevillinger pr. 31.5.2012

1. Indledning

Bilag 1 viser budgettets foreløbige udnyttelsesgrad i perioden 16. oktober 2011 til 31. maj 2012 sammenholdt med udgiftsprofilen med baggrund i indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005[1].

2. Formålsbestemte indtægter til EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betegnes indtægter fra finansielle korrektioner i forbindelse med efterprøvende regnskabsafslutninger, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Efter disse bestemmelser kan formålsbestemte indtægter anvendes til at finansiere EGFL-udgifter afholdt af medlemsstaterne. Hvis nogle af disse indtægter ikke anvendes, vil de automatisk blive fremført til det følgende regnskabsår[2].

EGFL's budget for 2012 omfattede både Kommissionens seneste skøn over de bevillinger, der vil være behov for til at finansiere de forventede udgifter til markedsforanstaltninger og direkte støtte, og skønnene over de formålsbestemte indtægter, der forventes at blive opkrævet i løbet af det pågældende regnskabsår, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne på EGFL's budget for 2012 hensyn til de forventede samlede formålsbestemte indtægter og anmodede i 2012 om et bevillingsniveau, der er beregnet ved at trække de anslåede formålsbestemte indtægter fra de anslåede udgifter. Budgetmyndigheden vedtog det nye EGFL-budget under hensyntagen til de forventede formålsbestemte indtægter.

Ved udarbejdelsen af budgettet for 2012 anslog Kommissionen de disponible formålsbestemte indtægter til 1 010 mio. EUR. Det drejer sig om følgende:

– De formålsbestemte indtægter, der forventedes genereret i løbet af regnskabsåret 2012, blev anslået til 805 mio. EUR. Der forventedes henholdsvis 600 mio. EUR fra korrektioner i forbindelse med regnskabsafslutning og 150 mio. EUR fra uregelmæssigheder. Indtægterne fra mælkeafgiften blev anslået til at udgøre 55 mio. EUR.

– De formålsbestemte indtægter, der forventedes fremført fra regnskabsåret 2011 til 2012, blev anslået til 205 mio. EUR.

I budgettet for 2012 afsatte Kommissionen disse formålsbestemte indtægter på 1 010 mio. EUR til to ordninger. Det drejer sig om følgende:

– 310 mio. EUR blev afsat til driftsfondene for producentorganisationer i sektoren for frugt og grøntsager, og

– 700 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 496 mio. EUR og 30 472 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over disponible bevillinger på 806 mio. EUR til driftsfondene for producentorganisationer i sektoren for frugt og grøntsager og 31 172 mio. EUR til enkeltbetalingsordningen.

I bilag 1, som viser den foreløbige gennemførelse af 2012-budgettet til den 31. maj 2012, findes de budgetbevillinger til frugt og grøntsager og til afkoblet direkte støtte, som nu er vedtaget til disse to sektorer, på henholdsvis 788 mio. EUR og 37 189 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger på 2012-budgettet sig til i alt 1 098 mio. EUR for frugt og grøntsager og 37 889 mio. EUR for afkoblet direkte støtte.

3. Indtægter fra de midlertidige omstruktureringsafgifter (sukker)

De midlertidige omstruktureringsafgifter for sukker betragtes som formålsbestemte indtægter, der skal finansiere sukkeromstruktureringsstøtten og anden støtte fra sukkeromstruktureringsfonden. For de tre produktionsår 2006/07, 2007/08 og 2008/09 blev disse afgifter, som vedrører de kvotemængder af sukker, inulinsirup og isoglukose, som de erhvervsdrivende har i de enkelte medlemsstater, indbetalt til fonden. På tidspunktet for opstillingen af budgettet for 2012 forventedes det, at der ville blive fremført et beløb på 832,2 mio. EUR fra regnskabsåret 2011 til 2012.

4. Bemærkninger angående den foreløbige gennemførelse af EGFL-budgettet for 2012

I bilag 1 vises budgettets foreløbige udnyttelsesgrad i perioden 16. oktober 2011 til 31. maj 2012. Udnyttelsesgraden sammenholdes med udgiftsprofilen baseret på indikatoren, som er fastlagt i henhold til bestemmelserne i artikel 20 i Rådets forordning (EF) nr. 1290/2005. Nedenfor findes korte bemærkninger til de budgetartikler, der udviser de største afvigelser mellem den faktiske og den forventede gennemførelse af 2012-budgettet.

4.1. Markedsforanstaltninger

Forbruget af bevillinger til interventioner på landbrugsmarkederne var 211,5 mio. EUR højere end de afsatte budgetbevillinger som fastsat ved indikatorniveauet pr. 31. maj 2012. Denne forskel skyldes hovedsagelig vinsektoren og sektoren for frugt og grøntsager. Samtidig har andre sektorer tilsammen et lille underforbrug.

4.1.1. Frugt og grøntsager (+ 127,6 mio. EUR i forhold til de vedtagne bevillinger)

Hvad angår de vedtagne bevillinger, skyldes dette forbrugsniveau primært udgifterne til producentorganisationernes driftsfonde, der finansieres gennem både de vedtagne budgetbevillinger og de formålsbestemte indtægter til denne ordning på budgettet for 2012 (NB: se nærmere enkeltheder ovenfor i punkt 2). Dette forbrugsniveau skyldes anvendelsen af indikatoren for perioden indtil den 31. maj 2012 på de vedtagne budgetbevillinger, der ikke omfatter de formålsbestemte indtægter til denne sektor.

Endvidere foretog medlemsstaterne i den undersøgte periode betalinger i et tempo, der var hurtigere end niveauet for den indikator, der var fastlagt for støtte til foreløbig anerkendelse af producentsammenslutninger. På nuværende tidspunkt forventer Kommissionen, at udgifterne til denne ordning i 2012 vil være højere end de tilsvarende bevillinger i budgettet for 2012.

Af hensyn til læseren har Kommissionen fra og med 2010 indføjet fodnoten * i den foreløbige gennemførelsestabel i bilag 1. Fodnoten viser, hvad situationen ville have været, hvis indikatoren pr. 31. maj 2012 var blevet anvendt på de samlede bevillinger, der forventes at være til rådighed for at kunne finansiere denne sektor. Som anført i punkt 2 vil de samlede finansieringsmidler, der forventes at være til rådighed for denne sektor, bestå af de vedtagne budgetbevillinger på 788 mio. EUR og de formålsbestemte indtægter til denne sektor, der anslås til 310 mio. EUR. Hvis indikatoren derfor var blevet anvendt på de samlede finansieringsmidler på 1 098 mio. EUR, der forventes at være til rådighed for denne sektor, ville det konstaterede overforbrug være reduceret til 1,9 mio. EUR.

I betragtning af, at det forventes, at der vil være formålsbestemte indtægter til rådighed til at dække producentorganisationernes driftsfonde, men at Kommissionen forventer, at støtten til ordningen for foreløbig anerkendelse af producentsammenslutninger vil blive overskredet i budgettet for 2012, mener Kommissionen, at de samlede bevillinger, der er til rådighed for denne sektor, ikke er tilstrækkelige til at dække de samlede udgifter, der forventes at blive afholdt af medlemsstaterne i 2012.

4.1.2. Produkter fra vinsektoren (+ 91,7 mio. EUR)

Sammenholdt med det forbrugsniveau, som er fastsat ved indikatoren pr. 31. maj 2012, skyldes det nuværende overforbrug det fremskyndede tempo i medlemsstaternes betalinger til de nationale støtteprogrammer for vinsektoren - et tempo, som ikke desto mindre er aftaget i løbet af de seneste par måneder i forhold til starten af året. Det skal desuden bemærkes, at det hurtigere forbrugstempo for disse programmer ikke indebærer nogen risiko for overskridelse af budgetbevillingerne, eftersom de svarer til de finansielle lofter, der er fastsat i lovgivningen for disse programmer.

4.2. Direkte støtte

Forbruget af bevillinger til direkte støtte var 790,1 mio. EUR højere end det niveau, der var fastsat af indikatoren pr. 31. maj 2012.

4.2.1. Afkoblet direkte støtte (+ 754,2 mio. EUR i forhold til de vedtagne bevillinger)

Hvad angår vedtagne bevillinger, er der for enkeltbetalingsordningen et overforbrug, der både skyldes anvendelsen af indikatoren for perioden indtil den 31. maj 2012 på de vedtagne budgetbevillinger, der ikke omfatter de formålsbestemte indtægter til denne sektor, og den generelle tilladelse, Kommissionen gav medlemsstaterne til at udbetale forskud på direkte støtte fra den 16. oktober 2011. Derudover er tempoet for gennemførelsen af den generelle arealbetalingsordning hurtigere i forhold til indikatoren, mens de særskilte betalinger til sukker og frugt og grøntsager gennemføres på niveau med indikatoren.

Faktisk har medlemsstaterne allerede betalt ca. 98 % af de anslåede bevillingsbehov, der er anført i budgettet, sammenlignet med 97,2 % på samme tidspunkt i 2011 for støtte vedrørende 2010.

Af hensyn til læseren har Kommissionen fra og med 2010 indføjet fodnoten * i den foreløbige gennemførelsestabel i bilag 1. Fodnoten viser, hvad situationen ville have været, hvis indikatoren pr. 31. maj 2012 var blevet anvendt på de samlede bevillinger, der forventes at være til rådighed for at kunne finansiere afkoblet direkte støtte. Som anført i punkt 2 vil de samlede finansieringsmidler, der forventes at være til rådighed for afkoblet direkte støtte, bestå af de vedtagne budgetbevillinger på 37 189 mio. EUR og de formålsbestemte indtægter til afkoblet direkte støtte, der anslås at udgøre 700 mio. EUR. Hvis indikatoren derfor var blevet anvendt på de samlede finansieringsmidler på 37 889 mio. EUR, der forventes at være til rådighed for afkoblet direkte støtte, ville det konstaterede overforbrug være mindre og på 70 mio. EUR.

På nuværende tidspunkt følger Kommissionen nøje gennemførelsessituationen for afkoblet direkte støtte.

4.2.2. Anden direkte støtte (+ 36,4 mio. EUR)

Efter at Kommissionen havde givet medlemsstaterne generel tilladelse til at betale forskud på direkte støtte fra den 16. oktober 2011, er betalingerne blevet foretaget i et hurtigere tempo end indikatoren pr. 31. maj 2012 for visse ordninger såsom præmier for ammekøer og arealbetalinger for ris, bomuld og nødder. På samme måde som for afkoblet direkte støtte følger Kommissionen nøje gennemførelsessituationen for anden direkte støtte.

4.3. Revision af landbrugsudgifter 4.3.1. Afslutning af foregående års regnskaber (+ 78 mio. EUR)

For perioden til 31. maj 2012 anmeldte medlemsstaterne korrektioner ved regnskabsafslutning på - 0,6 mio. EUR. Det nuværende forbrugsniveau fremkommer ved at sammenholde disse korrektioner med den tilsvarende indikator pr. 31. maj 2012.

Det bør nævnes, at Kommissionen i sin ændringsskrivelse for 2012 har foreslået korrektioner på - 69 mio. EUR. Budgetmyndigheden vedtog budgettet for 2012, hvor dette beløb var sat til - 200 mio. EUR.

Det skal dog bemærkes, at alle afgørelser vedrørende regnskabsafslutning for dette regnskabsår er blevet fremlagt for fondskomitéen, og på nuværende tidspunkt er under vedtagelse i Kommissionen. Resultatet af disse afgørelser er, at Kommissionen skal tilbagebetale - dvs. foretage positive korrektioner til fordel for medlemsstaterne - et nettobeløb på ca. 33 mio. EUR. Desuden skal der i henhold til Kommissionens afgørelser vedrørende det efterprøvende regnskab for 2012 foretages positive korrektioner til fordel for medlemsstaterne på ca. 34,5 mio. EUR. Derfor er Kommissionen nødt til at finde positive budgetbevillinger på ca. 67,5 mio. EUR, som der ikke er behov for til andre af EGFL's budgetposter. Derudover skal Kommissionen dække de negative udgifter på 200 mio. EUR, som er pålagt af budgetmyndigheden. Kommissionen får således behov for at finde positive bevillinger på 267,5 mio. EUR for at kunne lukke denne budgetpost i 2012. Det endelige beløb for de positive korrektioner vil være afhængigt af de forventede negative korrektioner, der stammer fra medlemsstaternes misligholdelse af betalingsfrister, og som vil blive fremlagt fondskomitéen i første halvdel af oktober 2012.

4.4. Andre udgifter 4.4.1. Fødevare- og fodersikkerhed, dyresundhed, dyrevelfærd og plantesundhed (– 63,5 mio. EUR)

Ordninger finansieret under denne artikel omfatter direkte betalinger fra Kommissionen. På baggrund af den forbedrede dyresundhed og ændringerne i lovgivningen, som betyder, at færre test for TSE er nødvendige, er det forventede behov for programmer med henblik på udryddelse og overvågning af dyresygdomme mindre end antaget under udarbejdelsen af budgettet for 2012. På nuværende tidspunkt forventes det, at denne budgetartikels bevillinger ikke vil blive udnyttet fuldt ud.

5. Forbrug af formålsbestemte indtægter til EGFL

Tabellen i bilag 1 viser, at formålsbestemte indtægter på 570 mio. EUR var blevet opkrævet pr. 31. maj 2012. Det drejer sig om følgende:

– Indtægterne fra korrektioner fra den efterprøvende regnskabsafslutning beløb sig til 423 mio. EUR, og der forventes at indgå yderligere beløb inden regnskabsårets udgang.

– Indtægterne fra uregelmæssigheder beløb sig til ca. 90,4 mio. EUR, og der forventes at indgå yderligere beløb inden regnskabsårets udgang.

– På nuværende tidspunkt er hovedparten af indtægterne fra mælkeafgiften blevet opkrævet, og de beløber sig til 56,6 mio. EUR.

Endelig udgjorde det beløb for formålsbestemte indtægter, som i sidste ende blev fremført fra 2011 til 2012, 441,5 mio. EUR, hvilket er betydeligt højere end det oprindeligt anslåede beløb på 205 mio. EUR.

De formålsbestemte indtægter, der kan anvendes til at finansiere EGFL's udgifter, beløb sig derfor pr. 31. maj 2012 til 1 011,6 mio. EUR. På nuværende tidspunkt beløber de formålsbestemte indtægter, der endnu ikke er blevet opkrævet, sig til ca. 235 mio. EUR (beregnet på grundlag af de i budgettet for 2012 anslåede genererede formålsbestemte indtægter på 805 mio. EUR, hvoraf 570 mio. EUR allerede er opkrævet).

6. Forbrug af indtægter fra de midlertidige omstruktureringsafgifter (sukker)

I overensstemmelse med lovgivningen er der ikke blevet opkrævet nogen nye midlertidige omstruktureringsafgifter fra medlemsstaterne siden november 2009. Derfor svarer de samlede formålsbestemte indtægter, der er til rådighed for Sukkeromstruktureringsfonden, til det beløb, der blev fremført fra 2011-budgettet, hvilket til forskel fra de oprindelige skøn beløber sig til 856,8 mio. EUR (som er mere end de 832,2 mio. EUR, der er afsat i 2012-budgettet, som følge af lavere støttebetalinger end forventet ved udgangen af 2011). I budgetforslaget for 2013 har Kommissionen allerede bekendtgjort, at den forventer, at en saldo for formålsbestemte indtægter fra sukkeromstruktureringsfonden vil være til rådighed ved dets afslutning den 30. september 2012.

7. Gennemførelse af sukkeromstruktureringsfonden

Ved udgangen af maj 2012 havde medlemsstaterne udbetalt 69,1 mio. EUR i støtte til den omstrukturerede sukkerindustri, diversificeringsstøtte eller støtte til sukkerraffinering.

8. Konklusioner

Det foreløbige forbrug af EGFL-budgetbevillinger i 2012 for perioden indtil 31. maj 2012 viser, at de månedlige udbetalinger til medlemsstaterne oversteg den indikatorbaserede udgiftsprofil for budgetgennemførelsen med 1 024,9 mio. EUR. Det skyldtes først og fremmest den generelle tilladelse, som Kommissionen gav til at betale forskud på direkte støtte fra den 16. oktober 2011, hvilket førte til et højere betalingstempo for disse støtteordninger

Formålsbestemte indtægter på 1 011,6 mio. EUR er til rådighed og yderligere 235 mio. EUR forventes at blive opkrævet i 2012. Kommissionen forventer på nuværende tidspunkt, at både de formålsbestemte indtægter, der nu er til rådighed, og dem, der vil blive til rådighed i årets løb, vil være tilstrækkelige til at dække finansieringen af sektorerne for frugt og grøntsager og for direkte afkoblet støtte, som det oprindeligt var forventet, da budgettet for 2012 blev opstillet.

På tidspunktet for udformningen af denne rapport følger Kommissionen nøje udviklingen i gennemførelsen af 2012-budgettet for at vurdere, hvorvidt visse dele af budgettet vil vise et underforbrug, der kan gøre det muligt at finansiere både de positive korrektioner ved regnskabsafslutningen og de ovenfor nævnte negative udgifter under kapitel 05 07.

[1] EUT L 209 af 11.8.2005, s. 1.

[2] Fremførte formålsbestemte indtægter skal anvendes først, dvs. før de bevillinger, der er vedtaget af budgetmyndigheden, eller før de i løbet af året genererede formålsbestemte indtægter (finansforordningens artikel 10).